title: Komisijos įgyvendinimo reglamentas (ES) 2019/1706 2019 m. spalio 10 d. kuriuo iš dalies keičiamas Įgyvendinimo reglamentas (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas

text:
11.10.2019

                  LT

                  Europos Sąjungos oficialusis leidinys

                  L 260/42

         KOMISIJOS ĮGYVENDINIMO REGLAMENTAS (ES) 2019/1706
         2019 m. spalio 10 d.
         kuriuo iš dalies keičiamas Įgyvendinimo reglamentas (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas),
         atsižvelgdama į 2017 m. vasario 24 d. Komisijos įgyvendinimo reglamentą (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 (2) 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas, su pakeitimais, padarytais Įgyvendinimo reglamentu (ES) 2017/2368 (3), ypač į jo 1 straipsnio 5 dalį,
         kadangi:
         A.   GALIOJANČIOS PRIEMONĖS

                     (1)

                     Įgyvendinimo reglamentu (ES) Nr. 1105/2010 (4) Taryba į Sąjungą importuojamiems Kinijos Liaudies Respublikos kilmės labai atspariems tempimui poliesterių siūlams (toliau – nagrinėjamasis produktas) nustatė galutinį antidempingo muitą.

                     (2)

                     Atliekant pirminį tyrimą, pagal pagrindinio reglamento 17 straipsnį tyrimui buvo atrinkti Kinijos Liaudies Respublikos (toliau – KLR) eksportuojantys gamintojai.

                     (3)

                     Taryba atrinktų KLR eksportuojančių gamintojų importuojamam nagrinėjamajam produktui nustatė 5,1–9,8 % individualias antidempingo muito normas. Neatrinktiems bendradarbiaujantiems eksportuojantiems gamintojams buvo nustatyta 5,3 % muito norma. Be to, visų Kinijos bendrovių importuojamiems labai atspariems tempimui poliesterių siūlams nustatyta visai šaliai taikoma 9,8 % muito norma.

                     (4)

                     Pagal pagrindinio reglamento 11 straipsnio 2 dalį atlikus priemonių galiojimo termino peržiūrą Įgyvendinimo reglamentu (ES) 2017/325 (toliau – priemonių galiojimo termino peržiūros reglamentas) pradinių priemonių taikymas buvo pratęstas penkeriems metams.

                     (5)

                     Įgyvendinimo reglamentas (ES) 2017/325 iš dalies pakeistas Įgyvendinimo reglamentu (ES) 2017/2368 tam, kad į jį būtų įtraukta 1 straipsnio 5 dalis, kuria eksportuojantiems gamintojams suteikta galimybė pateikti prašymą suteikti naujojo eksportuojančio gamintojo statusą.

                     (6)

                     Įgyvendinimo reglamento (ES) 2017/325 su pakeitimais, padarytais Įgyvendinimo reglamentu (ES) 2017/2368, 1 straipsnio 5 dalyje nustatyta, kad jei bet kuris KLR subjektas Komisijai pateiks pakankamai įrodymų, kad jis:

                                 a)

                                 į Sąjungą neeksportavo nagrinėjamojo produkto pradinio tyrimo laikotarpiu (nuo 2008 m. liepos 1 d. iki 2009 m. birželio 30 d.);

                                 b)

                                 nėra susijęs su eksportuotoju arba gamintoju, kuriam taikomos šiuo reglamentu nustatytos priemonės, ir

                                 c)

                                 faktiškai eksportavo atitinkamas prekes arba yra prisiėmęs neatšaukiamų sutartinių įsipareigojimų eksportuoti į Sąjungą didelį prekių kiekį pasibaigus pradinio tyrimo laikotarpiui,

                           tuomet Įgyvendinimo reglamento (ES) 2017/325 priedas gali būti iš dalies pakeistas, kad tam subjektui būtų galima nustatyti bendradarbiaujantiems neatrinktiems gamintojams taikomą muito normą, t. y. 5,3 % vidutinę svertinę muito normą.

               B.   PRAŠYMAI SUTEIKTI NAUJOJO EKSPORTUOJANČIO GAMINTOJO STATUSĄ

                     (7)

                     Paskelbus Įgyvendinimo reglamentą (ES) 2017/325 bendrovė „Wuxi Solead Technology Development Co., Ltd“ pranešė apie save ir pateikė Komisijai prašymą suteikti naujojo eksportuojančio gamintojo statusą ir dėl to jai nustatyti tyrimui neatrinktoms bendradarbiaujančioms KLR bendrovėms taikomą muito normą, t. y. 5,3 %.

                     (8)

                     Siekdama nustatyti, ar pareiškėjas atitinka 6 konstatuojamojoje dalyje nustatytus kriterijus naujojo eksportuojančio gamintojo statusui suteikti, Komisija pirmiausia pareiškėjui išsiuntė klausimyną ir paprašė pateikti įrodymų, kad jis atitinka šiuos kriterijus. Atlikusi pirminį atsakymų į klausimus tyrimą, Komisija išsiuntė raštą prašydama suteikti daugiau informacijos, ir pareiškėjas į jį atsakė.

                     (9)

                     Komisija patikrino visą informaciją, kuri, jos nuomone, buvo reikalinga siekiant patikrinti, ar pareiškėjas atitinka šiuos kriterijus. Komisija taip pat pranešė Sąjungos pramonei apie šį prašymą suteikti naujojo eksportuojančio gamintojo statusą.

                     (10)

                     Sąjungos pramonė nepateikė pastabų dėl prašymo.

               C.   PRAŠYMO ANALIZĖ

                     (11)

                     Kalbant apie a kriterijų, Komisija išnagrinėjo pareiškėjo verslo licenciją, įstatus ir audituotas finansines ataskaitas ir nustatė, kad pareiškėjas įkurtas 2015 m. vasario 11 d. Todėl, atsižvelgdama į turimą informaciją, Komisija nustatė, kad pradiniu tiriamuoju laikotarpiu (nuo 2008 m. liepos 1 d. iki 2009 m. birželio 30 d.) pareiškėjas nagrinėjamojo produkto neeksportavo. Todėl pareiškėjas atitinka 6 konstatuojamojoje dalyje nustatytą a kriterijų.

                     (12)

                     Dėl kriterijaus, ar pareiškėjas nėra susijęs su jokiu eksportuotoju ar gamintoju, kuriam taikomos pradiniu reglamentu nustatytos antidempingo priemonės (b kriterijus), Komisija ištyrė pareiškėjo akcininkų ir su juo susijusios eksporto pardavimų bendrovės ryšius. Atsižvelgdama į turimą informaciją, Komisija nustatė, kad pareiškėjas nėra susijęs su jokiu eksportuotoju ar gamintoju, kuriam nustatytos antidempingo priemonės. Todėl pareiškėjas atitinka 6 konstatuojamojoje dalyje nustatytą b kriterijų.

                     (13)

                     Dėl kriterijaus, ar pareiškėjas faktiškai eksportavo nagrinėjamuosius produktus arba yra prisiėmęs neatšaukiamus sutartinius įsipareigojimus eksportuoti į Sąjungą didelį kiekį produktų pasibaigus pradinio tyrimo laikotarpiui, pareiškėjas pateikė įrodymų, kad nagrinėjamasis produktas buvo eksportuojamas į Kroatiją pasibaigus pradinio tyrimo laikotarpiui. Be to, Kroatijos muitinė pranešė apie sandorį duomenų bazėje, sukurtoje pagal pagrindinio reglamento 14 straipsnio 6 dalį. Todėl bendrovė atitinka 6 konstatuojamojoje dalyje nustatytą c kriterijų.

               D.   IŠVADA

                     (14)

                     Komisija padarė išvadą, kad pareiškėjas atitinka tris kriterijus ir todėl gali būti laikomas naujuoju eksportuojančiu gamintoju. Todėl jo pavadinimą reikėtų įtraukti į neatrinktų bendradarbiaujančių bendrovių sąrašą Įgyvendinimo reglamento (ES) 2017/325 priede.

                     (15)

                     Todėl Įgyvendinimo reglamentas (ES) 2017/325 turėtų būti atitinkamai iš dalies pakeistas.

               E.   FAKTŲ ATSKLEIDIMAS

                     (16)

                     Komisija pranešė apie šias išvadas pareiškėjui bei Sąjungos pramonės atstovams ir suteikė jiems galimybę pateikti pastabų.

                     (17)

                     Šalims buvo suteikta galimybė pateikti pastabų. [Pastabų negauta.]

                     (18)

                     Šis reglamentas atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Į Kinijos Liaudies Respublikos eksportuojančių gamintojų sąrašą, pateiktą Komisijos įgyvendinimo reglamento (ES) 2017/325 priede, įtraukiama ši bendrovė:

                        Bendrovės pavadinimas

                        Miestas

                        „Wuxi Solead Technology Development Co., Ltd,

                        Xinjian Town“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 10 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2016 6 30, p. 21.

            (2)  OL L 49, 2017 2 25, p. 6.

            (3)  OL L 337, 2017 12 19, p. 24.

            (4)  OL L 315, 2010 12 1, p. 1.


title: Komisijos Įgyvendinimo Reglamentas (ES) 2019/1756 2019 m. spalio 23 d. kuriuo dėl Jungtinės Didžiosios Britanijos ir Šiaurės Airijos Karalystės įtraukimo į trečiųjų šalių, iš kurių leidžiama į Sąjungą įvežti šieno ir šiaudų siuntas, sąrašą iš dalies keičiamas Reglamento (EB) Nr. 136/2004 V priedas (Tekstas svarbus EEE)

text:
24.10.2019

                  LT

                  Europos Sąjungos oficialusis leidinys

                  L 270/57

         KOMISIJOS ĮGYVENDINIMO REGLAMENTAS (ES) 2019/1756
         2019 m. spalio 23 d.
         kuriuo dėl Jungtinės Didžiosios Britanijos ir Šiaurės Airijos Karalystės įtraukimo į trečiųjų šalių, iš kurių leidžiama į Sąjungą įvežti šieno ir šiaudų siuntas, sąrašą iš dalies keičiamas Reglamento (EB) Nr. 136/2004 V priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 19 straipsnio 1 dalį,
         kadangi:

                     (1)

                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. 2019 m. balandžio 11 d. Europos Vadovų Taryba, susitarus su Jungtine Karalyste, priėmė Sprendimą (ES) 2019/584 (2), kuriuo, susitarus su Jungtine Karalyste, pratęsiamas terminas pagal ES sutarties 50 straipsnio 3 dalį. Remiantis tuo sprendimu ES sutarties 50 straipsnio 3 dalyje numatytas terminas dar kartą pratęstas iki 2019 m. spalio 31 d. Todėl Sąjungos teisė Jungtinei Karalystei ir jos teritorijoje nebebus taikoma nuo 2019 m. lapkričio 1 d. (toliau – išstojimo iš ES diena);

                     (2)

                     Direktyvoje 97/78/EB nustatyti principai, reglamentuojantys iš trečiųjų šalių į Sąjungą įvežamų produktų veterinarinių patikrinimų organizavimą. Šios direktyvos 19 straipsnio 1 dalyje nustatyta, kad Komisija turi sudaryti augalinių produktų, kuriems turi būti taikomi veterinariniai patikrinimai pasienyje, sąrašą, nes jie gali kelti užkrėtimo infekcinėmis ar užkrečiamosiomis gyvūnų ligomis pavojų Sąjungoje, ir trečiųjų šalių, kurioms gali būti leidžiama tuos augalinius produktus eksportuoti į Sąjungą, sąrašą;

                     (3)

                     atitinkamai Komisijos reglamento (EB) Nr. 136/2004 (3) IV priede šienas ir šiaudai išvardyti kaip augaliniai produktai, kuriems taikomi veterinariniai patikrinimai pasienyje, o to reglamento V priede išvardytos šalys, iš kurių valstybėms narėms leidžiama importuoti šieną ir šiaudus;

                     (4)

                     Jungtinė Didžiosios Britanijos ir Šiaurės Airijos Karalystė pateikė būtinas garantijas, kad ši šalis nuo išstojimo iš ES dienos atitiks Reglamente (EB) Nr. 136/2004 nustatytus reikalavimus, taikomus į Sąjungą įvežant šieno ir šiaudų prekių siuntas, nes ne trumpesniu kaip devynių mėnesių pradiniu laikotarpiu toliau laikysis Sąjungos teisės aktų;

                     (5)

                     todėl, atsižvelgiant į Jungtinės Didžiosios Britanijos ir Šiaurės Airijos Karalystės pateiktas konkrečias garantijas ir siekiant išvengti nereikalingo prekybos trikdymo po išstojimo iš ES dienos, Jungtinė Didžiosios Britanijos ir Šiaurės Airijos Karalystė turėtų būti įtraukta į Reglamento (EB) Nr. 136/2004 V priede pateiktą šalių, iš kurių leidžiama į Sąjungą įvežti šieno ir šiaudų siuntas, sąrašą;

                     (6)

                     todėl Reglamento (EB) Nr. 136/2004 V priedas turėtų būti atitinkamai iš dalies pakeistas;

                     (7)

                     šis reglamentas turėtų būti taikomas nuo 2019 m. lapkričio 1 d., jeigu tą dieną Sąjungos teisė nebebus taikoma Jungtinei Didžiosios Britanijos ir Šiaurės Airijos Karalystei ir jos teritorijoje;

                     (8)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 136/2004 V priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. lapkričio 1 d.
            Tačiau jis netaikomas, jeigu tą dieną Jungtinei Didžiosios Britanijos ir Šiaurės Airijos Karalystei ir jos teritorijoje toliau taikoma Sąjungos teisė.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 23 d.

                  Komisijos vardu

                  Pirmininkas

               Jean-Claude JUNCKER

            (1)  OL L 24, 1998 1 30, p. 9.

            (2)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).

            (3)  2004 m. sausio 22 d. Komisijos reglamentas (EB) Nr. 136/2004, nustatantis produktų, importuojamų iš trečiųjų šalių, veterinarinių patikrinimų Bendrijos pasienio veterinarijos postuose tvarką (OL L 21, 2004 1 28, p. 11).

            PRIEDAS
            Reglamento (EB) Nr. 136/2004 V priede po Čilei skirto įrašo įterpiama ši eilutė:

                           „GB

                           Jungtinė Didžiosios Britanijos ir Šiaurės Airijos Karalystė“


title: Komisijos įgyvendinimo reglamentas (ES) 2019/1811 2019 m. spalio 23 d. dėl tam tikrų prekių klasifikavimo Kombinuotojoje nomenklatūroje

text:
30.10.2019

                  LT

                  Europos Sąjungos oficialusis leidinys

                  L 278/1

         KOMISIJOS ĮGYVENDINIMO REGLAMENTAS (ES) 2019/1811
         2019 m. spalio 23 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 23 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

               PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Mobilus pusiausvyrą išlaikantis elektrinis įrenginys – nuotolinio buvimo robotas (angl. Telepresence robot). Jį sudaro šios viename korpuse su dviem ant ašies sumontuotais ratais įtaisytos pagrindinės dalys:

                                    —

                                    akcelerometras ir giroskopas,

                                    —

                                    elektros variklis,

                                    —

                                    „Bluetooth“ ryšio modulis,

                                    —

                                    įkraunamoji baterija.

                              Gaminyje yra maitinimo jungtis baterijai įkrauti, būsenos lemputė ir vertikalus motorizuotai reguliuojamo aukščio teleskopinis stiebas. Stiebo viršuje yra nuimamas planšetinio kompiuterio laikiklis. Laikiklyje įtaisytas USB prievadas planšetiniam kompiuteriui įkrauti.
                        Gaminį galima nuotoliniu būdu valdyti tik suderinamu įrenginiu (planšetiniu kompiuteriu ir pan.) su belaidžio ryšio funkcijomis, naudojant „Bluetooth“ technologiją.
                        Gaminys naudojamas planšetiniam kompiuteriui pervežti, pakelti ir nuleisti, taip pat elektros energijai jam tiekti.
                        Žr. paveikslą (*).

                        8428 90 90

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 3 pastaba ir KN kodus 8428, 8428 90  ir 8428 90 90  atitinkančiais prekių aprašymais.
                        Gaminys tik perkelia planšetinį kompiuterį ir tiekia jam elektros energiją; jis neužtikrina galimybės planšetiniam kompiuteriui atlikti kitų veiksmų nei tie, kuriuos atlikti kompiuteris suprojektuotas. Taigi jis nepritaiko planšetinio kompiuterio konkrečiam veiksmui atlikti, neišplečia jo galimybių ir nesudaro galimybių jį naudoti pagal konkrečią paskirtį, susijusią su pagrindine planšetinio kompiuterio funkcija (žr. 2011 m. birželio 16 d. sprendimo „Unomedical“, C-152/10, EU:C:2011:402, 29 punktą, taip pat žr. Suderintos sistemos paaiškinimų 8473 pozicijos paaiškinimų antrą pastraipą).
                        Todėl jis nelaikytinas reikmeniu, skirtu vien tik arba daugiausia mašinoms, priskiriamoms 8470–8472 pozicijoms, ir nepriskirtinas 8473 pozicijai.
                        Gaminys nepriskirtinas 8479 ar 8543 pozicijai, nes atlieka kelias 84 ir 85 skirsnių pozicijose (XVI skyrius) nurodytų mašinų funkcijas, kaip antai kėlimo ir pernešimo funkciją (perveža ir pakelia arba nuleidžia planšetinį kompiuterį), elektros srovės įrenginiui tiekimą ir ryšio funkcijos naudojant „Bluetooth“ protokolą užtikrinimą.
                        Pagal XVI skyriaus 3 pastabą gaminys klasifikuotinas taip lyg jis būtų tik pagrindinę funkciją atliekanti mašina.
                        Gaminys yra suprojektuotas planšetiniam kompiuteriui pervežti, pakelti ir nuleisti, taigi pagal XVI skyriaus 3 pastabą tai yra jo pagrindinė funkcija. Kitos funkcijos yra papildomos.
                        Todėl gaminys laikytinas kitu kėlimo, pernešimo, pakrovimo arba iškrovimo mechaniniu įrenginiu ir jam priskirtinas KN kodas 8428 90 90 .

               (*1)  (*) Paveikslas pateikiamas tik dėl informacijos.


title: Komisijos Įgyvendinimo Reglamentas (ES) 2019/1812 2019 m. spalio 23 d. dėl tam tikrų prekių klasifikavimo Kombinuotojoje nomenklatūroje

text:
30.10.2019

                  LT

                  Europos Sąjungos oficialusis leidinys

                  L 278/4

         KOMISIJOS ĮGYVENDINIMO REGLAMENTAS (ES) 2019/1812
         2019 m. spalio 23 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 23 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Iš skaidraus borosilikatinio stiklo pagamintas daugkartinis vandens buteliukas su užsukamu kamšteliu iš nerūdijančio plieno. Kamštelyje iš vidaus yra silikoninis O formos žiedas, atliekantis nepralaidaus sandariklio funkciją. Buteliukui nešiotis prie jo kamštelio pritvirtinta kilpa, o jam patogiai paimti – nuimama neslystanti silikoninė mova.
                        Buteliuko aukštis – apie 220 mm, skersmuo – 60 mm. Kaklelio skersmuo – apie 30 mm. Buteliuko talpa yra ne didesnė kaip 0,6 l.

                            (*1)Žr. paveikslus.

                        7013 99 00

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 7013 ir 7013 99 00  atitinkančiais prekių aprašymais.
                        Gaminys nepriskirtinas 7010 pozicijai ir nelaikytinas buteliu, flakonu ar kita stikline talpykla, naudojama prekėms gabenti arba pakuoti, nes nėra paprastai naudojamas komercijoje (taip pat žr. Suderintos sistemos (SS) paaiškinimų 7010 pozicijos paaiškinimų pirmą pastraipą, 7013 pozicijos paaiškinimų paskutinės pastraipos b punktą ir SS klasifikavimo nuomonę 3924.90/2).
                        Todėl gaminys laikytinas kitų stiklo dirbiniu, naudojamu stalui serviruoti, virtuvėje, tualetui, biure, interjerams dekoruoti arba turinčiu panašią paskirtį, ir jam priskirtinas KN kodas 7013 99 00 .

               (*1)  Paveikslai pateikiami tik dėl informacijos.


title: Komisijos įgyvendinimo reglamentas (ES) 2019/1826 2019 m. spalio 25 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Kaimiškas Jovarų alus (SGN))

text:
31.10.2019

                  LT

                  Europos Sąjungos oficialusis leidinys

                  L 279/22

         KOMISIJOS ĮGYVENDINIMO REGLAMENTAS (ES) 2019/1826
         2019 m. spalio 25 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Kaimiškas Jovarų alus“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Lietuvos Respublikos paraiška įregistruoti pavadinimą „Kaimiškas Jovarų alus“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Kaimiškas Jovarų alus“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Kaimiškas Jovarų alus“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 2.1 klasei „Alus“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 25 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  OL C 217, 2019 6 28, p. 5.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: Komisijos įgyvendinimo reglamentas (ES) 2019/1853 2019 m. lapkričio 5 d. kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo

text:
6.11.2019

                  LT

                  Europos Sąjungos oficialusis leidinys

                  L 285/7

         KOMISIJOS ĮGYVENDINIMO REGLAMENTAS (ES) 2019/1853
         2019 m. lapkričio 5 d.
         kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 7 d. Tarybos reglamentą (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo ir panaikinantį Reglamentą (EB) Nr. 2465/96 (1), ypač į jo 11 straipsnio b punktą,
         kadangi:

                     (1)

                     Reglamento (EB) Nr. 1210/2003 III priede išvardytos viešosios įstaigos, korporacijos ir agentūros, taip pat fiziniai ir juridiniai asmenys, buvusios Irako Vyriausybės įstaigos ir organizacijos, kuriems pagal tą reglamentą taikomas lėšų ir ekonominių išteklių, kurie 2003 m. gegužės 22 d. buvo laikomi už Irako ribų, įšaldymas;

                     (2)

                     2019 m. spalio 30 d. Jungtinių Tautų Saugumo Tarybos Sankcijų komitetas nusprendė pašalinti du įrašus iš asmenų ir organizacijų, kurių lėšos ir ekonominiai ištekliai turėtų būti įšaldyti, sąrašo;

                     (3)

                     todėl Reglamento (EB) Nr. 1210/2003 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1210/2003 III priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 5 d.

                  Komisijos vardu

                  Pirmininko pavedimu

                  Užsienio politikos priemoniųtarnybos vadovė

            (1)  OL L 169, 2003 7 8, p. 6.

            PRIEDAS
            Iš Reglamento (EB) Nr. 1210/2003 III priedo išbraukiami šie įrašai:

                           „183.

                           STATE ORGANIZATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Adresai: (a) Northgate, Karanteena, P.O. Box 148, Baghdad, Iraq; (b) Al-Muadham, near Engineering College, P.O. Box 14186, Baghdad, Iraq.

                           184.

                           STATE ORGANIZATION FOR LAND RECLAMATION (alias (a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, (b) GENERAL ESTABLISHMENT FOR EXECUTION OF LAND RECLAMATION CONTRACTS, (c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, (d) GENERAL ESTABLISHMENT FOR LAND RECLAMATION OF SOUTHERN AREAS). Adresai: (a) Amiriya, Abu Gharib, P.O. Box 6161, Baghdad, Iraq; (b) P.O. Box 6061, Aamrlya 7, Nisan, Iraq; (c) P.O. Box 609, Al-Sadoon St., Baghdad, Iraq; (d) P.O. Box 27, Wasit Province, Kut, Iraq.“


title: Tarybos įgyvendinimo reglamentas (ES) 2019/1943 2019 m. lapkričio 25 d. kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL (Da’esh) ir Al-Qaida bei su jomis susijusiems fiziniams ir juridiniams asmenims, subjektams ar organizacijoms

text:
25.11.2019

                  LT

                  Europos Sąjungos oficialusis leidinys

                  LI 303/1

         TARYBOS ĮGYVENDINIMO REGLAMENTAS (ES) 2019/1943
         2019 m. lapkričio 25 d.
         kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL (Da’esh) ir Al-Qaida bei su jomis susijusiems fiziniams ir juridiniams asmenims, subjektams ar organizacijoms
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. rugsėjo 20 d. Tarybos reglamentą (ES) 2016/1686, kuriuo nustatomos papildomos ribojamosios priemonės, taikomos ISIL (Da’esh) ir Al-Qaida bei su jomis susijusiems fiziniams ir juridiniams asmenims, subjektams ar organizacijoms (1), ypač į jo 4 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. rugsėjo 20 d. Taryba priėmė Reglamentą (ES) 2016/1686;

                     (2)

                     atsižvelgiant į nuolatinę grėsmę, kurią kelia ISIL („Da’esh“) bei „Al-Qaida“ ir su jomis susiję fiziniai ir juridiniai asmenys, subjektai ar organizacijos, į Reglamento (ES) 2016/1686 I priede pateiktą fizinių ir juridinių asmenų, subjektų ir organizacijų sąrašą turėtų būti įtrauktas dar vienas asmuo;

                     (3)

                     todėl Reglamentas (ES) 2016/1686 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2016/1686 I priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 25 d.

                  Tarybos vardu

                  Pirmininkė

               F. MOGHERINI

            (1)  OL L 255, 2016 9 21, p. 1.

            PRIEDAS
            Į Reglamento (ES) 2016/1686 I priede pateiktą sąrašą įtraukiamas šis įrašas:

                        5.

                        Guillaume PIROTTE; gimimo data: 1994 m. birželio 7 d.; gimimo vieta: Grasas (Prancūzija); pilietybė: Prancūzijos.


title: KOMISIJOS ĮGYVENDINIMO REGLAMENTAS (ES) 2020/7 2019 m. gruodžio 19 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo (Huile d’olive de la Vallée des Baux-de-Provence (SKVN)) specifikacijos pakeitimas

text:
8.1.2020

                  LT

                  Europos Sąjungos oficialusis leidinys

                  L 4/1

         KOMISIJOS ĮGYVENDINIMO REGLAMENTAS (ES) 2020/7
         2019 m. gruodžio 19 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo („Huile d’olive de la Vallée des Baux-de-Provence“ (SKVN)) specifikacijos pakeitimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Huile d’olive de la Vallée des Baux-de-Provence“, kuri įregistruota Komisijos reglamentu (EB) Nr. 1187/2000 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Huile d’olive de la Vallée des Baux-de-Provence“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gruodžio 19 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2000 m. birželio 5 d. Komisijos reglamentas (EB) Nr. 1187/2000, papildantis Reglamento (EB) Nr. 2400/96 dėl tam tikrų pavadinimų įtraukimo į Tarybos reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą „Saugomų kilmės vietos nuorodų ir saugomų geografinių nuorodų registrą“ priedą (OL L 133, 2000 6 6, p. 19).

            (3)  OL C 279, 2019 8 19, p. 3.


title: Komisijos Įgyvendinimo Reglamentas (ES) 2020/16 2020 m. sausio 10 d. kuriuo leidžiama pateikti rinkai nikotinamido ribozido chloridą kaip naują maisto produktą pagal Europos Parlamento ir Tarybos reglamentą (ES) 2015/2283 ir iš dalies keičiamas Komisijos įgyvendinimo reglamentas (ES) 2017/2470 (Tekstas svarbus EEE)

text:
13.1.2020

                  LT

                  Europos Sąjungos oficialusis leidinys

                  L 7/6

         KOMISIJOSĮGYVENDINIMO REGLAMENTAS (ES) 2020/16
         2020 m. sausio 10 d.
         kuriuo leidžiama pateikti rinkai nikotinamido ribozido chloridą kaip naują maisto produktą pagal Europos Parlamento ir Tarybos reglamentą (ES) 2015/2283 ir iš dalies keičiamas Komisijos įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:

                     (1)

                     Reglamente (ES) 2015/2283 nustatyta, kad rinkai Sąjungoje galima pateikti tik leidžiamus naudoti ir į Sąjungos sąrašą įtrauktus naujus maisto produktus;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos leidžiamų naudoti naujų maisto produktų sąrašas;

                     (3)

                     pagal Reglamento (ES) 2015/2283 12 straipsnį Komisija turi pateikti įgyvendinimo akto, kuriuo leidžiama pateikti Sąjungos rinkai naują maisto produktą ir kuriuo atnaujinamas Sąjungos sąrašas, projektą;

                     (4)

                     2018 m. gegužės 10 d. bendrovė „ChromaDex Inc.“ (toliau – pareiškėjas) pagal Reglamento (ES) 2015/2283 10 straipsnio 1 dalį pateikė Komisijai paraišką leisti pateikti Sąjungos rinkai nikotinamido ribozido chloridą kaip naują maisto produktą. Paraiškoje prašoma nikotinamido ribozido chloridą leisti naudoti maisto papilduose, skirtuose visiems suaugusiems vartotojams, kaip niacino šaltinį, neviršijant didžiausio leidžiamo suvartoti 300 mg per parą kiekio. Be to, paraiškoje taip pat paprašyta nikotinamido ribozidą įtraukti į Europos Parlamento ir Tarybos direktyvos 2002/46/EB (3) II priede nurodytų niacino formų sąrašą kaip niacino šaltinį;

                     (5)

                     pareiškėjas taip pat pateikė Komisijai prašymą apsaugoti nuosavybinius duomenis, susijusius su keliais tyrimais, pateiktais siekiant pagrįsti paraišką, konkrečiai, in vitro tyrimu, kuriame įvertintas nikotinamido ribozido metabolizmas kraujuje (tyrimu Nr. 160312) (4), 7-ių dienų toksiškumo per virškinimo traktą ir dozių intervalo nustatymo tyrimu su šunų jaunikliais (tyrimu Nr. 17-921) (5), hERG atrankos tyrimu (tyrimu Nr. 20151223) (6), 28-ių dienų kartotinių dozių toksiškumo per virškinimo traktą tyrimu su šunų jaunikliais (tyrimu Nr. 17-940) (7), 90-ies dienų kartotinių dozių toksiškumo per virškinimo traktą tyrimu su Sprague–Dawley žiurkėmis (tyrimu Nr. S14022) (8), toksiškumo reprodukcijai tyrimu (tyrimu Nr. G10959) (9) ir toksiškumo vystymuisi tyrimu su žiurkėmis (tyrimu Nr. G10957) (10);

                     (6)

                     2018 m. spalio 8 d. Komisija kreipėsi į Europos maisto saugos tarnybą (toliau – Tarnyba), prašydama jos pateikti mokslinę nuomonę dėl nikotinamido ribozido kaip naujo maisto produkto saugos pagal Reglamento (ES) 2015/2283 10 straipsnio 3 dalį ir dėl jo numatomos paskirties (naudojant kaip maisto papildą) vertinimo;

                     (7)

                     2019 m. liepos 4 d. Tarnyba patvirtino mokslinę nuomonę dėl nikotinamido ribozido chlorido kaip naujo maisto produkto saugos pagal Reglamentą (ES) 2015/2283 ir nikotinamido biologinio įsisavinamumo iš šio šaltinio, atsižvelgiant į Direktyvą 2002/46/EB (SAFEty of nicotinamide riboside chloride as a novel food pursuant to Regulation (ES) 2015/2283 and bioavailability of nicotinamide from this source, in the context of Directive 2002/46/EC) (11). Ši mokslinė nuomonė atitinka Reglamento (ES) 2015/2283 11 straipsnio reikalavimus;

                     (8)

                     savo nuomonėje Tarnyba padarė išvadą, kad nikotinamido ribozido chloridą saugu naudoti maisto papilduose, neviršijant didžiausio visiems suaugusiems vartotojams, išskyrus nėščias ir žindančias moteris, leidžiamo suvartoti 300 mg per parą kiekio ir neviršijant didžiausio nėščioms ir žindančioms moterims leidžiamo suvartoti 230 mg per parą kiekio;

                     (9)

                     Tarnybos nuomonė suteikia pakankamą pagrindą nustatyti, kad nikotinamido ribozido chloridas pagal įvertintas naudojimo sąlygas atitinka Reglamento (ES) 2015/2283 12 straipsnio 1 dalį;

                     (10)

                     išdėstydama savo nuomonę dėl naujo maisto produkto nikotinamido ribozido chlorido, Tarnyba nurodė, kad vertinant nikotinamido biologinį įsisavinamumą remtasi in vitro tyrimo, kuriame įvertintas nikotinamido ribozido metabolizmas kraujuje (tyrimo Nr. 160312), duomenimis, o vertinant nikotinamido ribozido chlorido saugą remtasi penkių toksiškumo tyrimų (7-ių dienų toksiškumo per virškinimo traktą ir dozių intervalo nustatymo tyrimo su šunų jaunikliais (tyrimo Nr. 17-921), 28-ių dienų kartotinių dozių toksiškumo per virškinimo traktą tyrimo su šunų jaunikliais (tyrimo Nr. 17-940), 90-ies dienų kartotinių dozių toksiškumo per virškinimo traktą tyrimo su Sprague–Dawley žiurkėmis (tyrimo Nr. S14022), toksiškumo reprodukcijai tyrimo (tyrimo Nr. G10959) ir toksiškumo vystymuisi tyrimo su žiurkėmis (tyrimo Nr. G10957) duomenimis. Todėl ji nusprendė, kad išvadų dėl nikotinamido ribozido chlorido saugos nebūtų buvę galima padaryti be nepaskelbtų tų tyrimų ataskaitų duomenų;

                     (11)

                     Komisija paprašė pareiškėjo dar patikslinti pateiktą pagrindimą dėl nuosavybės teisių į in vitro tyrimą, kuriame įvertintas nikotinamido ribozido metabolizmas kraujuje, ir į penkis toksiškumo tyrimus reikalavimo ir patikslinti išimtinės teisės naudoti tuos tyrimus, kaip nurodyta Reglamento (ES) 2015/2283 26 straipsnio 2 dalies b punkte, reikalavimą;

                     (12)

                     pareiškėjas taip pat pareiškė, kad paraiškos pateikimo metu šie tyrimai jam priklausė ir jis turėjo išimtinę nuosavybės teisę juos naudoti, todėl trečiosios šalys negali teisėtai gauti šių tyrimų arba jais naudotis arba remtis šiais duomenimis;

                     (13)

                     Komisija įvertino visą pareiškėjo pateiktą informaciją ir padarė išvadą, kad pareiškėjas pateikė pakankamą pagrindimą, kad įvykdė Reglamento (ES) 2015/2283 26 straipsnio 2 dalyje nustatytus reikalavimus. Todėl Tarnyba neturėtų naudoti pareiškėjo duomenų rinkinyje pateikto in vitro tyrimo, kuriame įvertintas nikotinamido ribozido metabolizmas kraujuje, ir penkių toksiškumo tyrimų paskesnių pareiškėjų naudai penkerius metus nuo šio reglamento įsigaliojimo dienos. Todėl tik pareiškėjui turėtų būti leidžiama minėtu laikotarpiu pateikti Sąjungos rinkai nikotinamido ribozido chloridą;

                     (14)

                     tačiau leidimas tik pareiškėjui pateikti rinkai nikotinamido ribozido chloridą ir tik pareiškėjo naudai naudoti pareiškėjo dokumentų rinkinyje pateiktus tyrimus neužkerta kelio kitiems pareiškėjams teikti paraišką leisti pateikti rinkai tą patį naują maisto produktą, jei jų paraiška yra pagrįsta teisėtai gauta informacija, kuria pagrindžiamas leidimas pagal šį reglamentą;

                     (15)

                     Direktyvoje 2002/46/EB yra nustatyti maisto papildams taikomi reikalavimai. Naudoti nikotinamido ribozido chloridą turėtų būti leidžiama nedarant poveikio tos direktyvos reikalavimams;

                     (16)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis

               1.   Nikotinamido ribozido chloridas, kaip nurodyta šio reglamento priede, įtraukiamas į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Penkerius metus nuo šio reglamento įsigaliojimo tik pirminiam pareiškėjui:

                           —

                           bendrovei „ChromaDex Inc.“,

                           —

                           adresas 10900 Wilshire Boulevard Suite 600, Los Angeles, CA 90024, JAV;

                     leidžiama pateikti Sąjungos rinkai 1 dalyje nurodytą naują maisto produktą, nebent paskesni pareiškėjai gautų leidimą šiam naujam maisto produktui, nenaudodami pagal šio reglamento 2 straipsnį apsaugotų duomenų, arba gautų bendrovės „ChromaDex Inc.“ sutikimą.

               3.   Į 1 dalyje nurodyto Sąjungos sąrašo įrašą turi būti įtrauktos priede nustatytos naudojimo sąlygos ir ženklinimo reikalavimai.

               4.   Šiame straipsnyje nustatytas leidimas neturi daryti poveikio Direktyvos 2002/46/EB nuostatoms.

            2 straipsnis
            Paraiškos dokumentų rinkinyje pateikti tyrimai, kuriais remdamasi Tarnyba įvertino 1 straipsnyje nurodytą naują maisto produktą, kuriuos pareiškėjas nurodė kaip nuosavybinius ir be kurių nebūtų galėjusi leisti naudoti naujo produkto, negali būti naudojami kitų pareiškėjų naudai penkerius metus nuo šio reglamento įsigaliojimo dienos be bendrovės „ChromaDex Inc.“ sutikimo.

            3 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 10 d.

                  Komisijos vardu

                  Pirmininkė

               Ursula VON DER LEYEN

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).

            (4)  Keystone Bioanalytical Inc., The Metabolism of Nicotinamide Riboside in Human Blood (tyrimas Nr. 160312), 2018 m. sausio 10 d., nepaskelbtas.

            (5)  Experimur, Oral 7-Day Dose Range Finding Toxicity Study in Juvenile Dogs (tyrimas Nr. 17-921), 2017 m. lapkričio 27 d., nepaskelbtas.

            (6)  IPS Therapeutique, Inc., Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG), 2016 m. kovo 25 d., nepaskelbtas.

            (7)  Experimur, Oral 28-Day Toxicity Study in Juvenile Dogs (tyrimas Nr. 17-940), 2018 m. vasario 20 d., nepaskelbtas.

            (8)  Syngene International Limited, Comparative 90-Day Oral Toxicity Study in Sprague Dawley Rats (tyrimas Nr. S14022), 2015 m. gegužės 12 d., nepaskelbtas.

            (9)  Advinus Therapeutics Limited, Nicotinamide riboside chloride: one generation reproduction toxicity study through diet in Sprague-Dawley rats (tyrimas Nr. G10959), 2016 m. lapkričio 21 d., nepaskelbtas.

            (10)  Advinus Therapeutics Limited, Nicotinamide riboside chloride: embryo-fetal developmental toxicity study in Sprague-Dawley rats by oral route (tyrimas Nr. G10957), 2016 m. rugsėjo 30 d.

            (11)  EFSA Journal 2019;17(8):5775.

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

               1)
               1 lentelėje („Leidžiami naudoti nauji maisto produktai“) abėcėlės tvarka įterpiamas šis įrašas:

                           Leidžiamas naudoti naujas maisto produktas

                           Naujo maisto produkto naudojimo sąlygos

                           Papildomi specialieji ženklinimo reikalavimai

                           Kiti reikalavimai

                           Duomenų apsauga

                           „Nikotinamido ribozido chloridas

                              Nurodyta maisto produktų kategorija

                              Didžiausias leidžiamas kiekis

                           Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „Nikotinamido ribozido chloridas“

                           Leidimas naudoti suteiktas 2020 m. vasario 20 d. Įtraukimas grindžiamas nuosavybiniais moksliniais įrodymais ir moksliniais duomenimis, apsaugotais pagal Reglamento (ES) 2015/2283 26 straipsnį.
                           Pareiškėjas: „ChromaDex Inc.“, 10900 Wilshire Boulevard Suite 600, Los Angeles, CA 90024, JAV. Duomenų apsaugos laikotarpiu pateikti Sąjungos rinkai naują maisto produktą leidžiama tik bendrovei „ChromaDex Inc.“, nebent paskesni pareiškėjai gautų leidimą šiam naujam maisto produktui, nenaudodami nuosavybinių mokslinių įrodymų ir mokslinių duomenų, apsaugotų pagal Reglamento (ES) 2015/2283 26 straipsnį, arba gautų bendrovės „ChromaDex Inc.“ sutikimą.
                           Duomenų apsaugos pabaigos data: 2025 m. vasario 20 d.“;

                           Direktyvoje 2002/46/EB apibrėžti maisto papildai

                           300 mg per parą visiems suaugusiems vartotojams, išskyrus nėščias ir žindančias moteris
                           230 mg per parą nėščioms ir žindančioms moterims

               2)
               į 2 lentelę („Specifikacijos“) abėcėlės tvarka įterpiamas šis įrašas:

                           Leidžiami naudoti nauji maisto produktai

                           Specifikacijos

                           „Nikotinamido ribozido chloridas

                              Aprašymas / apibrėžtis:

                           Naujas maisto produktas yra sintetinės formos nikotinamido ribozidas.
                           Naujame maisto produkte yra ≥ 90 % nikotinamido ribozido chlorido, daugiausia jo β formos, o likusios sudedamosios dalys – tirpiklių liekanos, šalutiniai reakcijos produktai ir skilimo produktai.
                           Nikotinamido ribozido chloridas
                           CAS numeris: 23111-00-4
                           EB numeris: 807-820-5
                           IUPAC pavadinimas: 1-[(2R,3R,4S,5R)-3,4-dihidroksi-5-(hidroksimetil)oksolan-2-il]piridin-1-ium-3-karboksamidas; chloridas
                           Cheminė formulė: C11H15N2O5Cl
                           Molekulinė masė: 290,7 g/mol

                              Charakteristikos / sudėtis:

                           Spalva: nuo baltos iki šviesiai rudos
                           Pavidalas: milteliai
                           Identifikavimas: patvirtinama atliekant branduolinį magnetinį rezonansą
                           Nikotinamido ribozido chloridas: ≥ 90 %
                           Vandens kiekis: ≤ 2 %

                              Tirpiklių liekanos:

                           Acetonas: ≤ 5 000  mg/kg
                           Metanolis: ≤ 1 000  mg/kg
                           Acetonitrilas: ≤ 50 mg/kg
                           Metilo tretinis butilo eteris: ≤ 500 mg/kg

                              Šalutiniai reakcijos produktai:

                           Metilacetatas: ≤ 1 000  mg/kg
                           Acetamidas: ≤ 27 mg/kg
                           Acto rūgštis: ≤ 5 000  mg/kg

                              Sunkieji metalai:

                           Arsenas: ≤ 1 mg/kg

                              Mikrobiologiniai kriterijai:

                           Bendras gyvų organizmų skaičius: ≤ 1000 KSV/g
                           Mielės ir pelėsiai: ≤ 100 KSV/g

                              Escherichia coli: nėra 10 g“.


13.1.2020

                  LT

                  Europos Sąjungos oficialusis leidinys

                  L 7/11

         KOMISIJOS ĮGYVENDINIMO REGLAMENTAS (ES) 2020/17
         2020 m. sausio 10 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos metilchlorpirifoso patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,
         kadangi:

                     (1)

                     pagal Komisijos direktyvą 2005/72/EB (2) metilchlorpirifosas įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos metilchlorpirifoso patvirtinimas nustoja galioti 2020 m. sausio 31 d.;

                     (4)

                     paraiškos dėl veikliosios medžiagos chlorpirifoso patvirtinimo galiojimo pratęsimo buvo pateiktos pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

                     (5)

                     pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiškos išsamios;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2017 m. liepos 3 d. pateikė ją Europos maisto saugos tarnybai (toliau – Tarnyba) ir Komisijai;

                     (7)

                     Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitą taip pat išplatino pareiškėjams ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Gautas pastabas Tarnyba persiuntė Komisijai;

                     (8)

                     2018 m. liepos 4 d. Tarnyba paprašė pareiškėjų valstybėms narėms, Komisijai ir Tarnybai pateikti papildomos informacijos. Valstybė narė ataskaitos rengėja pateikė Tarnybai papildomos informacijos vertinimą atnaujintos patvirtinimo galiojimo pratęsimo vertinimo ataskaitos forma;

                     (9)

                     2019 m. balandžio mėn. Tarnyba surengė ekspertų diskusijas dėl tam tikrų su rizikos žmonių sveikatai vertinimu susijusių elementų. per tą diskusiją buvo išreikštas susirūpinimas dėl genotoksiškumo ir neurotoksiško poveikio vystymuisi, todėl 2019 m. liepos 1 d. Komisija pavedė Tarnybai parengti pareiškimą dėl poveikio žmonių sveikatai vertinimo rezultatų ir nurodyti, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus su žmonių sveikata susijusius patvirtinimo kriterijus;

                     (10)

                     2019 m. liepos 31 d. Tarnyba išsiuntė Komisijai savo pradinį pareiškimą (6) dėl gautų poveikio žmonių sveikatai vertinimo rezultatų. 2019 m. lapkričio 11 d., po 2019 m. rugsėjo mėn. vykusios papildomos ekspertų diskusijos, Tarnyba išsiuntė Komisijai savo atnaujintą pareiškimą (7). Atnaujintame pareiškime Tarnyba patvirtino savo išvadas dėl poveikio žmonių sveikatai vertinimo, kuriomis nustatyta, kad yra itin svarbių probleminių sričių. Atsižvelgiant į susirūpinimą, išreikštą dėl chlorpirifoso, ir remiantis viešai prieinamos mokslinės literatūros apie metilchlorpirifosą vertinimu, grindžiamu įrodomosios duomenų galios nustatymo metodu, negalima atmesti metilchlorpirifoso genotoksiškumo galimybės. Vykstant tarpusavio vertinimui, ekspertai šių dviejų medžiagų vertinimą pagal analogijos metodą laikė pagrįstu, nes jos yra struktūriškai panašios ir turi panašias toksikokinetines savybes. Todėl neįmanoma nustatyti sveikatos rodikliais pagrįstų metilchlorpirifoso pamatinių verčių ir atlikti atitinkamų rizikos vartotojams ir ne per maistą kylančios rizikos vertinimų. Be to, buvo išreikštas susirūpinimas dėl neurotoksiško poveikio vystymuisi (DNT) – yra epidemiologinių įrodymų, kad chlorpirifoso ir (arba) metilchlorpirifoso poveikis vaikams vystymosi laikotarpiu yra susijęs su neigiamu poveikiu jų nervų sistemos vystymuisi. Tarpusavio vertinimą atlikę ekspertai taip pat nurodė, kad pagal Europos Parlamento ir Tarybos reglamentu (EB) Nr. 1272/2008 (8) nustatytus kriterijus chlorpirifosą gali būti tikslinga klasifikuoti kaip 1B kategorijos toksišką reprodukcijai medžiagą;

                     (11)

                     Komisija paprašė pareiškėjų pateikti pastabų dėl Tarnybos pareiškimų. Be to, remdamasi Įgyvendinimo reglamento (ES) Nr. 844/2012 14 straipsnio 1 dalies trečia pastraipa, Komisija paragino pareiškėjus pateikti pastabų dėl patvirtinimo galiojimo pratęsimo ataskaitos projekto. Pareiškėjai pateikė pastabas ir jos buvo atidžiai išnagrinėtos;

                     (12)

                     vis dėlto, nepaisant pareiškėjų argumentų, su veikliąja medžiaga susijusių problemų pašalinti nepavyko;

                     (13)

                     dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Ši išvada negali būti pakeista atsižvelgiant į rizikos aplinkai vertinimo (nors šis dar neužbaigtas) rezultatus, nes su poveikiu žmonių sveikatai susiję patvirtinimo kriterijai neįvykdyti, todėl sprendimo dėl veikliosios medžiagos patvirtinimo galiojimo pratęsimo priėmimas daugiau neturėtų būti atidedamas. Todėl, remiantis to reglamento 20 straipsnio 1 dalies b punktu, tikslinga nepratęsti veikliosios medžiagos metilchlorpirifoso patvirtinimo galiojimo;

                     (14)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (15)

                     valstybėms narėms turėtų būti skirta pakankamai laiko augalų apsaugos produktų, kurių sudėtyje yra metilchlorpirifoso, registracijai panaikinti;

                     (16)

                     tais atvejais, kai valstybės narės augalų apsaugos produktams, kurių sudėtyje yra metilchlorpirifoso, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis neturėtų būti ilgesnis nei trys mėnesiai nuo šio reglamento įsigaliojimo dienos;

                     (17)

                     Komisijos įgyvendinimo reglamentu (ES) 2018/1796 (9) metilchlorpirifoso patvirtinimo galiojimas pratęstas iki 2020 m. sausio 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Tačiau atsižvelgiant į tai, kad sprendimas dėl patvirtinimo galiojimo nepratęsimo bus priimtas prieš pasibaigiant pratęstam patvirtinimo galiojimo terminui, šis reglamentas turėtų būti taikomas kuo greičiau;

                     (18)

                     šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl metilchlorpirifoso patvirtinimo;

                     (19)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo nepratęsimas
            Veikliosios medžiagos metilchlorpirifoso patvirtinimo galiojimas nepratęsiamas.

            2 straipsnis
            Įgyvendinimo reglamento (ES) Nr. 540/2011 pakeitimas
            Iš Įgyvendinimo reglamento (ES) Nr. 540/2011 priedo A dalies išbraukiama 112 eilutė (metilchlorpirifosas).

            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos metilchlorpirifoso, registraciją iki 2020 m. vasario 16 d.

            4 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi 2020 m. balandžio 16 d.

            5 straipsnis
            Įsigalioja
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 10 d.

                  Komisijos vardu

                  Pirmininkė

               Ursula VON DER LEYEN

            (1)  OL L 309, 2009 11 24, p. 1.

            (2)  2005 m. spalio 21 d. Komisijos direktyva 2005/72/EB, iš dalies keičianti Tarybos direktyvą 91/414/EEB, įtraukiant veikliąsias medžiagas chlorpirifosą, metilchlorpirifosą, mankocebą, manebą ir metiramą (OL L 279, 2005 10 22, p. 63).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA (Europos maisto ir saugos tarnyba), 2019 m. Statement on the available outcomes of the human health assessment in the context of the pesticides peer review of the active substance chlorpyrifos-methyl. EFSA Journal 2019;17(5):5810. https://doi.org/10.2903/j.efsa.2019.5810.

            (7)  Europos maisto saugos tarnyba (EFSA), 2019 m. Updated statement on the available outcomes of the human health assessment in the context of the pesticides peer review of the active substance chlorpyrifos-methyl. EFSA Journal 2019;17(11):5908, 21 p. https://doi.org/10.2903/ j.efsa.2019.5908.

            (8)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            (9)  2018 m. lapkričio 20 d. Komisijos įgyvendinimo reglamentas (ES) 2018/1796, kuriuo dėl veikliųjų medžiagų amidosulfurono, bifenokso, chlorpirifoso, metilchlorpirifoso, klofentenzino, dikambos, difenokonazolo, diflubenzurono, diflufenikano, dimoksistrobino, fenoksapropo-P, fenpropidino, lenacilo, mankozebo, mekopropo-P, metiramo, nikosulfurono, oksamilo, pikloramo, piraklostrobino, piriproksifeno ir tritosulfurono patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011 (OL L 294, 2018 11 21, p. 15).


title: Komisijos Įgyvendinimo Reglamentas (ES) 2020/18 2020 m. sausio 10 d. kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos chlorpirifoso patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE)

text:
13.1.2020

                  LT

                  Europos Sąjungos oficialusis leidinys

                  L 7/14

         KOMISIJOS ĮGYVENDINIMO REGLAMENTAS (ES) 2020/18
         2020 m. sausio 10 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos chlorpirifoso patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,
         kadangi:

                     (1)

                     pagal Komisijos direktyvą 2005/72/EB (2) chlorpirifosas įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos chlorpirifoso patvirtinimas nustoja galioti 2020 m. sausio 31 d.;

                     (4)

                     paraiškos dėl veikliosios medžiagos chlorpirifoso patvirtinimo galiojimo pratęsimo buvo pateiktos pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

                     (5)

                     pareiškėjai pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiškos išsamios;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2017 m. liepos 3 d. pateikė ją Europos maisto saugos tarnybai (toliau – Tarnyba) ir Komisijai;

                     (7)

                     Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitą taip pat išplatino pareiškėjams ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Gautas pastabas Tarnyba persiuntė Komisijai;

                     (8)

                     On 4 July 2018, the Authority requested that the applicants supply additional information to the Member States, the Commission and the Authority. Valstybė narė ataskaitos rengėja pateikė Tarnybai papildomos informacijos vertinimą atnaujintos patvirtinimo galiojimo pratęsimo vertinimo ataskaitos forma;

                     (9)

                     2019 m. balandžio mėn. Tarnyba surengė ekspertų diskusijas dėl tam tikrų su rizikos žmonių sveikatai vertinimu susijusių elementų. per tą diskusiją buvo išreikštas susirūpinimas dėl genotoksiškumo ir neurotoksiško poveikio vystymuisi, todėl 2019 m. liepos 1 d. Komisija pavedė Tarnybai parengti pareiškimą dėl gautų poveikio žmonių sveikatai vertinimo rezultatų ir nurodyti, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus su žmonių sveikata susijusius patvirtinimo kriterijus;

                     (10)

                     2019 m. liepos 31 d. Tarnyba išsiuntė savo pareiškimą (6) Komisijai. Pareiškime Tarnyba patvirtino, kad jos išvadose dėl poveikio žmonių sveikatai vertinimo nustatyta, jog yra itin svarbių probleminių sričių. Remiantis turima informacija, negalima atmesti galimybės, kad chlorpirifosas yra genotoksiškas, nes atliekant daugelį in vitro ir in vivo tyrimų gauti teigiami rezultatai. Todėl neįmanoma nustatyti sveikatos rodikliais pagrįstų chlorpirifoso pamatinių verčių ir atlikti atitinkamų rizikos vartotojams ir ne per maistą kylančios rizikos vertinimų. Be to, jau paskelbtame neurotoksiškumo vystymuisi tyrime su žiurkėmis buvo nustatytas neurotoksiškas poveikis žiurkių vystymuisi (DNT), taip pat yra epidemiologinių įrodymų, kad chlorpirifoso ir (arba) metilchlorpirifoso poveikis vaikams vystymosi laikotarpiu yra susijęs su neigiamu poveikiu jų nervų sistemos vystymuisi. Be to, nurodyta, kad, tarpusavio vertinimą atlikusių ekspertų nuomone, pagal Europos Parlamento ir Tarybos reglamentu (EB) Nr. 1272/2008 (7) nustatytus kriterijus chlorpirifosą tikslinga klasifikuoti kaip 1B kategorijos toksišką reprodukcijai medžiagą;

                     (11)

                     Komisija paprašė pareiškėjų pateikti pastabų dėl Tarnybos pareiškimo. Be to, remdamasi Įgyvendinimo reglamento (ES) Nr. 844/2012 14 straipsnio 1 dalies trečia pastraipa, Komisija paragino pareiškėjus pateikti pastabų dėl patvirtinimo galiojimo pratęsimo ataskaitos projekto. Pareiškėjai pateikė pastabas ir jos buvo atidžiai išnagrinėtos;

                     (12)

                     vis dėlto, nepaisant pareiškėjų argumentų, su veikliąja medžiaga susijusių problemų pašalinti nepavyko;

                     (13)

                     dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Ši išvada negali būti pakeista atsižvelgiant į rizikos aplinkai vertinimo (nors šis dar neužbaigtas) rezultatus, nes su poveikiu žmonių sveikatai susiję patvirtinimo kriterijai neįvykdyti, todėl sprendimo dėl veikliosios medžiagos patvirtinimo galiojimo pratęsimo priėmimas daugiau neturėtų būti atidedamas. Todėl, remiantis to reglamento 20 straipsnio 1 dalies b punktu, tikslinga nepratęsti veikliosios medžiagos chlorpirifoso patvirtinimo galiojimo;

                     (14)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (15)

                     valstybėms narėms turėtų būti skirta pakankamai laiko augalų apsaugos produktų, kurių sudėtyje yra chlorpirifoso, registracijai panaikinti;

                     (16)

                     tais atvejais, kai valstybės narės augalų apsaugos produktams, kurių sudėtyje yra chlorpirifoso, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis neturėtų būti ilgesnis nei trys mėnesiai nuo šio reglamento įsigaliojimo dienos;

                     (17)

                     Komisijos įgyvendinimo reglamentu (ES) 2018/1796 (8) chlorpirifoso patvirtinimo galiojimas pratęstas iki 2020 m. sausio 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Tačiau atsižvelgiant į tai, kad sprendimas dėl patvirtinimo galiojimo nepratęsimo bus priimtas prieš pasibaigiant pratęstam patvirtinimo galiojimo terminui, šis reglamentas turėtų būti taikomas kuo greičiau;

                     (18)

                     šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl chlorpirifoso patvirtinimo;

                     (19)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo nepratęsimas
            Veikliosios medžiagos chlorpirifoso patvirtinimo galiojimas nepratęsiamas.

            2 straipsnis
            Įgyvendinimo reglamento (ES) Nr. 540/2011 pakeitimas
            Iš Įgyvendinimo reglamento (ES) Nr. 540/2011 priedo A dalies išbraukiama 111 eilutė (chlorpirifosas).

            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos chlorpirifoso, registraciją iki 2020 m. vasario 16 d.

            4 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi 2020 m. balandžio 16 d.

            5 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 10 d.

                  Komisijos vardu

                  Pirmininkė

               Ursula VON DER LEYEN

            (1)  OL L 309, 2009 11 24, p. 1.

            (2)  2005 m. spalio 21 d. Komisijos direktyva 2005/72/EB, iš dalies keičianti Tarybos direktyvą 91/414/EEB, įtraukiant veikliąsias medžiagas chlorpirifosą, metilchlorpirifosą, mankocebą, manebą ir metiramą (OL L 279, 2005 10 22, p. 63).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA (Europos maisto ir saugos tarnyba), 2019 m. Statement on the available outcomes of the human health assessment in the context of the pesticides peer review of the active substance chlorpyrifos. EFSA Journal 2019;17(5):5809. https://doi.org/10.2903/j.efsa.2019.5809

            (7)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            (8)  2018 m. lapkričio 20 d. Komisijos įgyvendinimo reglamentas (ES) 2018/1796, kuriuo dėl veikliųjų medžiagų amidosulfurono, bifenokso, chlorpirifoso, metilchlorpirifoso, klofentenzino, dikambos, difenokonazolo, diflubenzurono, diflufenikano, dimoksistrobino, fenoksapropo-P, fenpropidino, lenacilo, mankozebo, mekopropo-P, metiramo, nikosulfurono, oksamilo, pikloramo, piraklostrobino, piriproksifeno ir tritosulfurono patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011 (OL L 294, 2018 11 21, p. 15).